पत्नी और भक्त एक ही समान – अतः कर्मकांडी चन्दन या रोरी को अपने ललाट पर टिकाता है जिसका अर्थ लोगों की दृष्टि में अपने को पुजारी, साधु, पण्डित आदि बनावटी भक्त दिखाना होता है, परन्तु अन्दर जब ज्ञान ही नहीं है कि परमात्मा क्या है ? कैसा है ? कहाँ रहता है ? कैसे मिलता है ? आदि आदि तो वह भक्त भी नहीं हो सकता । जैसे कुंवारी कन्या जिसको अपने पति के विषय में कोई जानकारी नहीं है, वह कभी भी पत्नी नहीं कहला सकती। यदि शौकिया टीका करती है तो वह दुष्ट है और उसका यह कार्य मात्र फैशन है जो मात्र दिखाने के लिए है। ठीक यही हाल अज्ञानी टीका करने वालों का है। यही कारण है कि टीका, पाखण्ड और आडम्बर कहलाने लगा। परन्तु कोई स्त्री यदि टीका करती है जिसकी माँग भी पति ने पूरी कर दी हो अर्थात् माँग पूर्ति रूप माँग में सिन्दूर भी दिखाई देता हो, तब वास्तव में वह स्त्री किसी की पत्नी है। उसकी टीक अति आवश्यक और यथार्थ है। ठीक इसी प्रकार कोई ज्ञानी भक्त यदि अवतारी पुरुष की चरणरज का ललाट पर टीका करता हो, जिसकी माँग भी सद् गुरु ने पूरी कर दी हो तब वास्तव में वह ज्ञानी है और उसका टीका यथार्थ है। जिस प्रकार शादी-शुदा स्त्री यदि टीका न करे तो यह अशुभ माना जाता है, ठीक उसी प्रकार ज्ञान से युक्त ज्ञानी यदि भगवान के चरणरज का टीका नहीं करता है तो यह अहं भाव से युक्त माना जाता है। जिस प्रकार पत्नी एकमात्र पति की अनुगामिनी होती है तो वही पतिव्रता नारी कहलाती है उसी प्रकार यदि ज्ञानी-भक्त एकमात्र भगवान्(साकार) रूपी अवतारी का अनुगामिनी होता है वही अनन्य भक्त है। जो पत्नी यदि सही पत्नी होगी, तो उसे लाख दुनिया कुछ कहे परन्तु उसे अपने पति की अनुगामिनी रूप में पीछे-पीछे चलने में लज्जा तो नहीं होती अपितु अत्यन्त प्रसन्नता, आनन्द की अनुभूति होती रहती है, ठीक इसी प्रकार ज्ञानी भक्त यदि सच्चा भक्त होगा तो दुनिया लाख कुछ कहे, उसे ज्ञानदाता भगवान के अनुगामिनी के रूप में पीछे-पीछे चलने में लज्जा तो नहीं ही लगेगी अपितु अत्यन्त प्रसन्नता के साथ ही परमानन्द का बोध होता है। परन्तु भगाई हुई या फंसाई हुई पत्नी सदा लज्जा और भय की अनुभूति करती रहती है, जैसे कपटी शिष्य सर्वदा अपने सद् गुरु के पीछे-पीछे चलने में समाज में लज्जा और भयवश उदासीन रहता है। “साँच में आँच कैसी ?”